ร้านนี้เป็นร้านอาหารบ้านๆ ตั้งอยู่ในตลาดใกล้ๆ 南庄老街 ที่อยู่ใน 苗栗 ครับ 苗栗 เป็นเมืองอยู่ทางใต้ของไทเปก่อนจะถึง 台中 มีสถานที่เที่ยวประมาณเขาใหญ่บ้านเราครับ เป็นภูเขาๆ มีที่เที่ยวหลายที่หลายแบบ และแต่ละที่อยู่ค่อนข้างไกลดังนั้นการเดินทางจะเดินทางด้วยพาหนะส่วนตัวเป็นส่วนใหญ่ครับ 

ด้วยอานิสงส์ของญาติๆพี่ๆน้องๆ ทำให้ผมมีโอกาสได้มาเที่ยวที่นี่ครับ สำหรับร้านแรกที่แวะเลยนั้น ได้รับข้อมูลมาว่าเป็นร้านอาหารฮกเกี้ยนแบบดั้งเดิม เปิดมากว่า 60 ปี มีอาหารขึ้นชื่อคือ หมี่ฮกเกี้ยนครับ แต่มีอาหารตามสั่งหลายอย่างตามอาหารพื้นเมืองของไต้หวันครับ

เมนูที้ผมไม่พลาดแน่นอนคือ โลบะปึง ในภาษาฮกเกี้ยนหรือ 滷肉飯 ในภาษาจีนกลาง ครับ เป็นข้าวราดด้วยหมูสามชั้นสับ สำหรับร้านนี้ผมว่าออกหวานไปนิดครับ แต่ข้าวเหนียวดีเคี้ยวหนุบหนับ ชาวไต้หวันที่ไปด้วยบอกว่าอร่อยเลยครับ

ตามด้วยซุปเครื่องใน ร้านนี้มาสะอาดใช้ได้ครับ แต่อย่างว่า อาหารพวกนี้เป็นเหมือนอาหารตามสั่งบ้านเราไม่ค่อยจะพลาดเท่าไรครับ

มาถึง บะหมี่ฮกเกี้ยน เสียดายที่ไม่ได้สั่งเป็นน้ำ แต่เส้นก็อร่อยดีครับคลุกกับซอสที่ให้มา

ชามสุดท้าย 貢丸湯 หรือซุปลูกชิ้น อร่อยครับผ่าน

สรุป "สำหรับ" ผู้ที่มาเที่ยวและอยากทานอาหารบ้านๆครับ เพราะผมว่าอาหารพวกนี้สามารถหาได้ทั่วไต้หวันครับ อร่อยหรือแย่ผมว่าดูไม่ยาก ประมาณ ร้านอาหารตามสั่งบ้านเราครับ แต่ถือว่าสะอาดใช้ได้ทีเดียวครับถ้าเทียบระดับข้างทางด้วยกัน

ปล. หากอ่านไม่ออกอาจต้องใช้ความพยายามเล็กน้อย

ปล.2 ทานเสร็จลองเดินเล่น 南庄老街 มีของทานเล่นอีกมากมายครับ ของขึ้นชื่อจะเป็นชาซากุระครับ